6.12.2022
EL
Επίσημη Εφημερίδα της Ευρωπαϊκής Ένωσης
C 465/81 Τρίτη 3 Μαΐου 2022
76.
επισημαίνει τον ρόλο που μπορεί να διαδραματίσει η ΤΝ στην υποστήριξη της δράσης επιβολής από τις ευρωπαϊκές και τις εθνικές αρχές, ιδίως στους τομείς των τελωνείων και της εποπτείας της αγοράς· είναι της άποψης ότι οι εμπορικές και οι τελωνειακές διαδικασίες μπορούν να καταστούν πιο αποτελεσματικές και οικονομικά αποδοτικές μέσω της ΤΝ, δεδομένου ότι ενισχύει τη συμμόρφωση και διασφαλίζει ότι μόνο ασφαλή προϊόντα εισέρχονται στην ενιαία αγορά· παραθέτει το παράδειγμα του συστήματος αξιολόγησης και διαχείρισης των εσόδων του Οργανισμού Συνοριακών Υπηρεσιών του Καναδά (CARM), το οποίο απλουστεύει σε μεγάλο βαθμό τις διαδικασίες εισαγωγής και εξαγωγής με τη χρήση ενισχυμένης αξιολόγησης κινδύνου βάσει ΤΝ και εξορθολογισμένης ψηφιοποιημένης διαχείρισης πληροφοριών, ώστε να μειωθεί η ανάγκη για χρονοβόρες επιθεωρήσεις· ε) ΤΝ και αγορά εργασίας 77. σημειώνει ότι η ΤΝ επηρεάζει όλο και περισσότερο την αγορά εργασίας, το περιβάλλον εργασίας και τον κοινωνικό τομέα και ότι οι επιπτώσεις της τεχνολογικής αλλαγής στην εργασία και την απασχόληση είναι πολύπλευρες· τονίζει ότι η χρήση της ΤΝ σε αυτόν τομέα εγείρει μια σειρά από δεοντολογικές και νομικές προκλήσεις, καθώς και προκλήσεις που σχετίζονται με την απασχόληση· εκφράζει την ανησυχία του για το γεγονός ότι στο πλαίσιο της αγοράς εργασίας, η ψηφιοποίηση θα μπορούσε να οδηγήσει σε αναδιοργάνωση του εργατικού δυναμικού και σε πιθανή εξαφάνιση ορισμένων τομέων απασχόλησης· πιστεύει ότι η υιοθέτηση της ΤΝ, εάν συνδυαστεί με την αναγκαία υποστηρικτική υποδομή, εκπαίδευση και κατάρτιση, θα μπορούσε να αυξήσει την παραγωγικότητα του κεφαλαίου και της εργασίας, την καινοτομία, τη βιώσιμη ανάπτυξη και τη δημιουργία θέσεων εργασίας· 78. τονίζει ότι, παρόλο που η ΤΝ μπορεί να αντικαταστήσει ορισμένες εργασίες, μεταξύ άλλων επαναλαμβανόμενες, βαριές, υψηλής έντασης εργασίας ή επικίνδυνες εργασίες, θα μπορούσε επίσης να συμβάλει στη βελτίωση των δεξιοτήτων, στη βελτίωση της ποιότητας της εργασίας και στη δημιουργία νέων θέσεων εργασίας υψηλότερης προστιθέμενης αξίας, αφήνοντας περισσότερο χρόνο για ενδιαφέροντα καθήκοντα και ανάπτυξη της σταδιοδρομίας· τονίζει ότι η ΤΝ σε αυτή τη φάση αντικαθιστά ήδη ή συμπληρώνει τους ανθρώπους σε ένα υποσύνολο εργασιών, αλλά δεν έχουν ακόμη διαπιστωθεί συνολικές σημαντικές επιπτώσεις στην αγορά εργασίας (30)· τονίζει, ωστόσο, ότι είναι πιθανό να αυξηθεί η εισοδηματική ανισότητα εάν η ΤΝ ενισχύει τα επαγγέλματα υψηλής ειδίκευσης και αντικαθιστά επαγγέλματα χαμηλής ειδίκευσης· προσθέτει ότι τυχόν συνακόλουθες οικονομικές και κοινωνικές επιπτώσεις πρέπει να μετριάζονται με κατάλληλα μέτρα, έρευνα και προβλέψεις και να προετοιμάζονται με επενδύσεις στην επανειδίκευση και την αναβάθμιση των δεξιοτήτων του εργατικού δυναμικού, με έμφαση σε υποεκπροσωπούμενες ομάδες, όπως οι γυναίκες και οι μειονότητες, που είναι πιθανό να επηρεαστούν περισσότερο από αυτή τη μετάβαση, και με την προώθηση της πολυμορφίας σε όλες τις φάσεις ανάπτυξης των συστημάτων ΤΝ· εκφράζει την ανησυχία του για το γεγονός ότι η ΤΝ θα μπορούσε να παράγει διαδικασίες υποβάθμισης των εργασιών, να δημιουργεί και να ενσωματώνει χαμηλά αμειβόμενη, χαμηλής αυτονομίας εργασία και να επεκτείνει τις άτυπες, ευέλικτες (ή περιστασιακές) μορφές εργασίας· υπογραμμίζει ότι η αλγοριθμική διαχείριση μπορούν να επιφέρουν ανισορροπίες ισχύος μεταξύ διοίκησης και εργαζομένων και ασάφεια σχετικά με τη λήψη αποφάσεων· 79. επισημαίνει ότι η υιοθέτηση της ΤΝ προσφέρει μια ευκαιρία για την προώθηση σημαντικών πολιτιστικών αλλαγών εντός των οργανισμών, μεταξύ άλλων μέσω της βελτίωσης της ασφάλειας στον χώρο εργασίας, της καλύτερης ισορροπίας μεταξύ επαγγελματικής και ιδιωτικής ζωής, και δεδομένου ότι παρέχει το δικαίωμα στην αποσύνδεση και αποτελεσματικότερες ευκαιρίες για παροχή κατάρτισης και καθοδήγησης στους εργαζομένους· επισημαίνει, εν προκειμένω, τις συστάσεις του ΟΟΣΑ, στις οποίες τονίζεται ότι η αυτοματοποίηση θα μπορούσε επίσης να επιφέρει τη μείωση των ωρών εργασίας, με αποτέλεσμα να βελτιωθούν οι συνθήκες διαβίωσης και η υγεία των εργαζομένων· είναι της άποψης ότι οι εφαρμογές ΤΝ που ενδυναμώνουν τους ανθρώπους θα μπορούσαν, επίσης, να δημιουργήσουν νέες ευκαιρίες απασχόλησης, ιδίως για όσους, λόγω περιορισμών, όπως οι αναπηρίες ή οι συνθήκες διαβίωσης, ήταν μέχρι σήμερα περιορισμένοι σε θέσεις εργασίας χαμηλότερης ειδίκευσης· τονίζει ότι είναι απαραίτητο να χρησιμοποιείται η συνδρομή της ΤΝ στον χώρο εργασίας ώστε να παρέχεται χρόνος στους ανθρώπους για να βελτιώνουν την ποιότητα του παραγόμενου έργου αντί να αυξάνεται απλώς ο φόρτος εργασίας· 80. καταδικάζει το γεγονός ότι γίνεται όλο και περισσότερο χρήση επιτήρησης βάσει της ΤΝ στον χώρο εργασίας, συχνά εν αγνοία των εργαζομένων, χωρίς, επομένως, τη συναίνεσή τους, ιδίως στο πλαίσιο της τηλεργασίας· υποστηρίζει ότι η πρακτική αυτή δεν θα πρέπει να επιτρέπεται, καθώς είναι εξαιρετικά καταχρηστική προς το θεμελιώδες δικαίωμα στην ιδιωτική ζωή, την προστασία των δεδομένων και την ανθρώπινη αξιοπρέπεια του εργαζομένου, καθώς και προς τα κοινωνικά και εργασιακά δικαιώματα, και έχει επίσης αρνητικές επιπτώσεις στην ψυχική υγεία των εργαζομένων λόγω του βαθμού παραβίασης, των συνολικών ή αδιάκριτων επιπτώσεών και της έλλειψης διασφαλίσεων για τα άτομα που επηρεάζονται· 81. εκφράζει την ανησυχία του για το γεγονός ότι υφίσταται παρεμφερής κίνδυνος επιτήρησης και στο σχολικό περιβάλλον, με την αυξημένη υιοθέτηση συστημάτων ΤΝ στα σχολεία, που υπονομεύουν τα θεμελιώδη δικαιώματα των παιδιών· σημειώνει ότι οι επιπτώσεις που έχει η ΤΝ στην ιδιωτικότητα, στην ασφάλεια και την προστασία των παιδιών εμπίπτουν σε ευρύ φάσμα, από τα οφέλη που συνδέονται με την ικανότητα κατανόησης των απειλών που αντιμετωπίζουν τα παιδιά πιο συγκεκριμένα και με μεγαλύτερη και ακρίβεια έως τους κινδύνους γύρω από τις ακούσιες παραβιάσεις ιδιωτικότητας· υπογραμμίζει ότι τόσο οι θετικές όσο και οι αρνητικές επιπτώσεις για την ιδιωτικότητα, την ασφάλεια και την προστασία των παιδιών επιτάσσουν προσεκτική εξέταση και ανάλογες διασφαλίσεις· τονίζει περαιτέρω ότι πρέπει να δοθεί ιδιαίτερη προσοχή και προστασία στα παιδιά κατά την ανάπτυξη συστημάτων ΤΝ λόγω του ιδιαίτερα ευαίσθητου χαρακτήρα τους και των ειδικών τρωτών σημείων τους·
(30)
Acemoglu, D., κ.α., «AI and Jobs: Evidence from Online Vacancies» (ΤΝ και θέσεις εργασίας: στοιχεία από κενές θέσεις απασχόλησης στο διαδίκτυο), Εθνικό Γραφείο Οικονομικών Ερευνών, Δεκέμβριος 2020.